TRUE-ADVANC ควงแขนวิ่งรับราคาประมูล 5G ต่ำ-คลื่นเพียงพอ ฟาก DTAC ร่วงสวนหลังเมิน 2600MHz
TRUE-ADVANC ควงแขนวิ่ง! ประมูล 5G ราคาต่ำ-คลื่นเพียงพอ ฟาก DTAC ร่วงสวนหลังเมิน 2600MHz 
TRUE-ADVANC ควงแขนวิ่ง! ประมูล 5G ราคาต่ำ-คลื่นเพียงพอ ฟาก DTAC ร่วงสวนหลังเมิน 2600MHz
17 ก.พ. 2563

ผู้สื่อข่าวรายงานว่า ราคาหุ้น บริษัท ทรู คอร์ปอเรชั่น จำกัด (มหาชน) หรือ TRUE ล่าสุด ณ เวลา 10.11 น. อยู่ที่ระดับ 4.04 บาท ปรับตัวขึ้น 0.10 บาท หรือ 2.54% ด้วยมูลค่าการซื้อขาย 193.11 ล้านบาท
ขณะเดียวกัน บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC อยู่ที่ระดับ 210 บาท ปรับตัวขึ้น 6 บาท หรือ 2.94% ด้วยมูลค่าการซื้อขาย 846.40 ล้านบาท
อย่างไรก็ตาม บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC อยู่ที่ระดับ 41 บาท ปรับตัวลดลง 1 บาท หรือ 2.38% ด้วยมูลค่าการซื้อขาย 68.63 ล้านบาท
ทั้งนี้ บล.ทรีนีตี้ ระบุในบทวิเคราะห์ (17 ก.พ.62) โดยคงน้ำหนักการลงทุนของกลุ่ม ICT “เท่ากับตลาด” ต่อไป ภายหลังจากการประมูลคลื่นความถี่ 3 ย่านเมื่อวานที่ผ่านมา โดยยังคงเลือก ADVANC เป็น Top pick เช่นเดิมที่ราคาเป้าหมาย 250 บาท ในระยะสั้น คาดราคาหุ้นของ Operator 3 รายในตลาดมีการตอบรับต่อผลการประมูลดังกล่าว ดังนี้
1) TRUE: ตอบรับในเชิงบวก เนื่องจากชนะประมูลใบอนุญาตที่ไม่เกิดการแข่งขัน ราคาไม่สูงมาก และได้คลื่นไปมากเพียงพอต่อการให้บริการ
2) ADVANC: ตอบรับเชิงบวกเล็กน้อย เนื่องจากจำนวนคลื่นที่บริษัทได้มามากที่สุดในตลาด น่าจะสร้างความเชื่อมั่นในระยะยาวต่อตลาดและลูกค้าได้ แต่ก็ต้องแลกมาด้วยเงินลงทุนค่าใบอนุญาตที่ค่อนข้างสูง
3) DTAC: ตอบรับในเชิงลบ เนื่องจากไม่มีการแข่งขันบนคลื่น 2600MHz ทำให้คู่แข่งได้คลื่นกันไปครบถ้วนในราคาที่ไม่สูงมาก ลูกค้าอาจสูญเสียความเชื่อมั่นในการให้บริการของบริษัท ส่งผลให้อาจมีการย้ายค่ายหนีไปใช้บริการของคู่แข่งที่มีความพร้อมของ 5G มากกว่าและเร็วกว่า
โดยในลำดับถัดไป ต้องติดตามในประเด็นด้านการจัดสรรคลื่นจากทาง กสทช. โดยคาดว่าคลื่นความถี่ 2600 MHz และ 26 GHz ที่เปิดให้มีการจัดประมูลไปนั้น ผู้ประกอบการสามารถให้บริการได้ทันทีหลังจากได้รับใบอนุญาต ขณะที่คลื่นความถี่ 700 MHz น่าจะพร้อมให้บริการในช่วงราวเดือนเมษายน 2564 ทั้งนี้ คาดว่าการเริ่มเปิดให้บริการ 5G ของ ADVANC และ TRUE น่าจะเริ่มได้ทันทีในบางบริเวณช่วงครึ่งปีหลังถึงปลายปีนี้
 
 
 